CELEX: 32008R0453
Language: mt
Date: 2008-04-23
Title: Regolament (KE) Nru 453/2008 tal-Parlament Ewropew u tal-Kunsill tat- 23 ta’ April 2008 dwar l-istatistika ta’ kull tlett xhur dwar il-postijiet tax-xogħol vakanti fil-Komunità (Test b’rilevanza għaż-ŻEE)

4.6.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 145/234
            
         REGOLAMENT (KE) Nru 453/2008 TAL-PARLAMENT EWROPEW U TAL-KUNSILL
   tat-23 ta’ April 2008
   dwar l-istatistika ta’ kull tlett xhur dwar il-postijiet tax-xogħol vakanti fil-Komunità
   (Test b’rilevanza għaż-ŻEE)
   IL-PARLAMENT EWROPEW U L-KUNSILL TA’ L-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 285(1) tiegħu,
   Wara li kkunsidraw il-proposta tal-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Wara li kkunsidra l-opinjoni tal-Bank Ċentrali Ewropew (2),
   Filwaqt li jaġixxu skond il-proċedura stabbilita fl-Artikolu 251 tat-Trattat (3),
   Billi:
   
               (1)
            
            
               Fit-8 ta’ Diċembru 2003, il-Kunsill endorsja fil-konkużjonijiet tiegħu l-żvilupp u l-pubblikazzjoni ta’ indikatur strutturali dwar il-postijiet tax-xogħol vakanti.
            
         
               (2)
            
            
               Il-Pjan ta’ Azzjoni dwar ir-Rekwiżiti Statistiċi ta’ l-EMU li ġew endorsjati mill-Kunsill fid-29 ta’ Settembru 2000, u r-rapporti sussegwenti tal-progress dwar l-implimentazzjoni ta’ dak il-pjan identifikaw bħala prijorità l-iżvilupp ta’ bażi ġuridika li tkopri l-istatistika dwar il-postijiet tax-xogħol vakanti.
            
         
               (3)
            
            
               Il-Kumitat tax-Xogħol stabbilit bid-Deċiżjoni tal-Kunsill 2000/98/KE (4), endorsja l-bżonn ta’ indikatur għall-postijiet tax-xogħol vakanti sabiex tiġi monitorjata l-Istrateġija Ewropea għall-Impjiegi stabbilita fid-Deċiżjoni tal-Kunsill 2005/600/KE tat-12 ta’ Lulju 2005 dwar Linji Gwida għall-politika dwar l-impjiegi ta’ l-Istati Membri (5).
            
         
               (4)
            
            
               Id-Deċiżjoni Nru 1672/2006/KE ta’ l-24 ta’ Ottubru 2006 tal-Parlament Ewropew u tal-Kunsill li tistabbilixxi Programm Komunitarju għall-Impjiegi u għas-Solidarjetà Soċjali — Progress (6), tipprevedi l-finanzjament ta’ l-azzjonijiet rilevanti inklużi, kif speċifikat fiha stess, li jiġi mtejjeb l-għarfien tas-sitwazzjoni u tal-prospetti ta’ l-impjiegi, b’mod partikolari permezz ta’ analiżi u studji u l-iżvilupp ta’ l-istatistika u indikaturi komuni fi ħdan il-qafas ta’ l-Istrateġija Ewropea dwar l-Impjiegi.
            
         
               (5)
            
            
               
                  Data dwar il-postijiet tax-xogħol vakanti maqsuma, inter alia, skond l-attività ekonomika, hija meħtieġa mill-Kummissjoni fil-qafas ta’ l-Istrateġija Ewropea għall-Impjiegi għall-monitoraġġ u l-analiżi tal-livell u l-istruttura tad-domanda għax-xogħol.
            
         
               (6)
            
            
               
                  Data ta’ kull tlett xhur li tkun disponibbli mmedjatament dwar il-postijiet tax-xogħol vakanti huma meħtieġa mill-Kummissjoni u mill-Bank Ċentrali Ewropew għall-monitoraġġ ta’ bidliet fil-medda qasira ta’ żmien fil-postijiet tax-xogħol vakanti. Data dwar il-postijiet tax-xogħol vakanti li tiġi aġġustata kull staġun tiffaċilita l-interpretazzjoni ta’ bidliet ta’ kull tlett xhur.
            
         
               (7)
            
            
               
                  Data li tingħata dwar il-postijiet tax-xogħol vakanti għandha tkun rilevanti li tinkludi l-kompletezza, preċiża u li tinkludi l-kopertura, f’waqtha, koerenti, kumparabbli u aċċessibbli malajr mill-utenti.
            
         
               (8)
            
            
               Il-benefiċċji tal-ġbir, fil-livell Komunitarju, ta’ data kompluta fuq il-partijiet kollha ta’ l-ekonomija għandhom ikunu bbilanċjati b’mod partikolari kontra il-possibiltajiet ta’ rapportar minn, u l-piż tat-tweġibiet fuq, intrapriżi żgħar u ta’ daqs medju.
            
         
               (9)
            
            
               Għandu jsir sforz partikulari sabiex id-data kollha li tikkonċerna l-unitajiet ta’ inqas minn 10 impjegati tiġi mdaħħla fl-istatistika.
            
         
               (10)
            
            
               Għad-determinazzjoni ta’ l-ambitu ta’ l-istatistika li trid tinġabar u l-livell ta’ dettall meħtieġ mill-attività ekonomika, hemm bżonn li tiġi applikata l-verżjoni tas-sistema ta’ klassifikazzjoni komuni għall-attivitajiet ekonomiċi fil-Komunità, NACE, li hija attwalment fis-seħħ.
            
         
               (11)
            
            
               Fil-produzzjoni u t-tixrid ta’ l-istatistika Komunitarja skond dan ir-Regolament, l-awtoritajiet ta’ l-istatistika nazzjonali u Komunitarji għandhom iqisu l-prinċipji stabbilit fil-Kodiċi ta’ Prassi Ewropew għall-Istatistika adottat mill-Kumitat tal-Programm Statistiku, stabbilit bid-Deċiżjoni tal-Kunsill 89/382/KEE, Euratom (7), fl-24 ta’ Frar 2005 u mehmuż mar-Rakkomandazzjoni tal-Kummissjoni dwar l-indipendenza, l-integrità u r-responsabilità ta’ l-awtoritajiet ta’ l-istatistika nazzjonali u Komunitarji.
            
         
               (12)
            
            
               Huwa importanti li d-data tiġi mgħoddija lill-imsieħba soċjali kemm fuq livell nazzjonali kif ukoll fuq livell Ewropew u li l-imsieħba soċjali jkunu infurmati dwar l-implimentazzjoni ta’ dan ir-Regolament. Barra minn hekk, l-Istati Membri għandhom jagħmlu sforz partikulari sabiex is-servizzi ta’ orjentament tal-karriera fl-iskejjel u l-entitajiet ta’ taħriġ vokazzjonali jirċievu din id-data.
            
         
               (13)
            
            
               Ir-Regolament tal-Kunsill (KE) Nru 322/97 tas-17 ta’ Frar 1997 dwar l-istatistika Komunitarja (8) jipprovdi qafas ġenerali legiżlattiv għall-produzzjoni ta’ l-istatistika u għalhekk japplika għall-produzzjoni ta’ l-istatistika dwar il-postijiet tax-xogħol vakanti.
            
         
               (14)
            
            
               Il-miżuri meħtieġa biex jiġi implimentat dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tas-setgħat ta’ l-implimentazzjoni mogħtija lill-Kummissjoni (9).
            
         
               (15)
            
            
               B’mod partikolari, il-Kummissjoni għandha tingħata s-setgħa tiddefinixxi ċerti kunċetti; tiddetermina ċerti dati ta’ referenza speċifiċi; tiddetermina l-formati u l-iskadenzi; u tistabbilixxi l-qafas ta’ studji ta’ fattibilita’, u taddota miżuri skond ir-riżultat ta’ dawk l-istudji. Peress li dawn il-miżuri huma ta’ ambitu ġenerali, u huma mfassla biex jemendaw elementi mhux essenzjali ta’ dan ir-Regolament, inter alia billi jew jissupplimentawh b’ elementi mhux essenzjali ġodda, dawn għandhom jiġu adottati skond il-proċedura regolatorja bl-iskrutinju stipulat fl-Artikolu 5a tad-Deċiżjoni 1999/468/KE.
            
         
               (16)
            
            
               Peress li l-għan ta’ dan ir-Regolament, jiġifieri l-produzzjoni ta’ statistika Komunitarja dwar il-postijiet tax-xogħol vakanti, ma jistgħax jintlaħaq b’mod sodisfaċenti mill-Istati Membri u jista’, għalhekk, jintlaħaq aħjar fil-livell Komunitarju, il-Komunità tista’ tadotta miżuri, skond il-prinċipju tas-sussidarjetà kif stabbilit fl-Artikolu 5 tat-Trattat. Skond il-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jintlaħaq dak il-għan.
            
         
               (17)
            
            
               Il-Kumitat tal-Programm Statistiku ġie kkonsultat f’konformita’ ma’ l-Artikolu 3 tad -Deċiżjoni 89/382/KEE, Euratom,
            
         ADOTTAW DAN IR-REGOLAMENT:
   Artikolu 1
   Is-suġġett u l-ambitu
   1.   Dan ir-Regolament jistipula r-rekwiżiti għall-produzzjoni regolari ta’ l-istatistika ta’ kull tlett xhur dwar il-postijiet tax-xogħol vakanti Komunitarji.
   2.   Kull Stat Membru għandu jibgħat data dwar il-postijiet tax-xogħol vakanti lill-Kummissjoni (Eurostat) għall-unitajiet ta’ negozju b’impjegat wieħed jew iżjed.
   Bla ħsara għall-paragrafi 3 d-data għandha tkopri l-attivitajiet ekonomiċi kollha definiti mis-sistema komuni ta’ klassifikazzjoni għall-attivitajiet ekonomiċi fil-Komunità (NACE) fis-seħħ, ħlief għall-attivitajiet ta’ familji li jħaddmu u l-attivitajiet ta’ għaqdiet u entitajiet extraterritorjali. Il-kopertura ta’ l-attivitajiet ta’ l-agrikultura, tal-forestrija u tas-sajd, kif definiti min-NACE fis-seħħ, għandha tkun volontarja. L-Istati Membri li jixtiequ jipprovdu data għal dawk l-oqsma għandhom jagħmlu dan b’konformità ma’ dan ir-Regolament. Minħabba l-importanza li qed tikber ta’ servizzi għall-kura personali (servizzi ta’ kura residenzjali u ħidma soċjali mhux residenzjali) għall-ħolqien ta’ l-impjiegi, l-Istati Membri mitluba wkoll li jittrażmettu, jekk jixtiequ, data dwar postijiet tax-xogħol vakanti għal servizzi bħal dawn.
   Id-data għandha tinqasam skond l-attività ekonomika, skond in-NACE fis-seħħ fil-livell tat-taqsima.
   3.   Il-kopertura ta’ l-amministrazzjoni u d-difiża pubblika, is-sigurtà soċjali obbligatorja, l-edukazzjoni, l-attivitajiet ta’ xogħol tas-saħħa tal-bniedem u ta’ xogħol soċjali, l-arti, id-divertiment u r-rikreazzjoni u l-attivitajiet ta’ għaqdiet bi sħubija, it-tiswija ta’ kompjuters u oġġetti personali u tad-dar u attivitajiet oħrajn ta’ servizz personali, kif definit min-NACE fis-seħħ, fi ħdan l-ambitu ta’ dan ir-Regolament, u ta’ unitajiet b’inqas minn 10 impjegati għandhom ikunu determinati filwaqt li jitqiesu l-istudji ta’ fattibilità msemmija fl-Artikolu 7.
   Artikolu 2
   Definizzjonijiet
   Għall-finijiet ta’ dan ir-Regolament, għandhom japplikaw id-definizzjonijiet li ġejjin:
   
               1.
            
            
               “post tax-xogħol vakanti” għandha tfisser post tax-xogħol bi ħlas maħluq ġdid jew mhux okkupat, jew li dalwaqt isir vakanti:
               
                           (a)
                        
                        
                           li għalih, min iħaddem qiegħed attivament jieħu passi u huwa lest li jieħu iktar passi biex isib il-kandidat adatt minn barra l-intrapriża kkonċernata; u
                        
                     
                           (b)
                        
                        
                           li min iħaddem bi ħsiebu jimlieh jew immedjatament jew f’perjodu ta’ żmien speċifiku.
                        
                     Il-kunċetti “attivament jieħu passi biex isib il-kandidat adatt” u “perjodu ta’ żmien speċifiku” għandhom jiġu ddefiniti skond il-proċedura regulatorja bi skrutinju msemmija fl-Artikolu 9(2).
               Meta dan ikun possibbli, l-istatistika trażmessa għandha tiddistingwi bejn il-postijiet tax-xogħol vakanti għal żmien fiss u postijiet permanenti;
            
         
               2.
            
            
               “post tax-xogħol okkupat” tfisser post tax-xogħol bi ħlas fi ħdan organizzazzjoni li impjegat ġie assenjat għalih;
            
         
               3.
            
            
               “metadata” tfisser l-ispjegazzjonijiet meħtieġa għall-interpretazzjoni tal-bidliet fid-data li jiġu minn bidliet metodoloġiċi jew tekniċi;
            
         
               4.
            
            
               “data retrospettiva” tfisser id-data storika li tkopri l-ispeċifikazzjonijiet mogħtija mill-Artikolu 1.
            
         Artikolu 3
   Dati ta’ referenza u speċifikazzjonijet tekniċi
   1.   L-Istati Membri għandhom jiġbru d-data ta’ kull tlett xhur b’referenza għal dati ta’ referenza speċifiċi li għandhom jiġu ddeterminati skond il-proċedura regulatorja bi skrutinju msemmija fl-Artikolu 9(2).
   2.   L-Istati Membri għandhom jipprovdu data fuq postijiet tax-xogħol okkupati sabiex jistandardizzaw id-data dwar il-postijiet tax-xogħol vakanti għal finijiet ta’ tqabbil.
   3.   L-Istati Membri għandhom jintalbu japplikaw proċeduri ta’ aġġustament staġonali għad-data ta’ kull tlett xhur dwar il-postijiet tax-xogħol vakanti. Il-proċeduti ta’ aġġustament staġonali għandhom jiġu determinati skond il-proċedura regulatorja msemmija fl-Artikolu 9(3).
   Artikolu 4
   Sorsi
   1.   L-Istati Membri għandhom jipproduċu d-data bl-użu ta’ stħarriġ tan-negozju. Sorsi oħra, bħad-data amministrattiva, jistgħu jintużaw sakemm dawn ikunu xierqa f’termini ta’ kwalità, skond l-Artikolu 6.
   Is-sors ta’ kull data trażmessa għandu jkun speċifikat.
   2.   L-Istati Membri jistgħu jissupplimentaw is-sorsi msemmija fil-paragrafu 1 bi proċeduri affidabbli ta’ stima ta’ l-istatistika.
   3.   Skemi tal-Komunità ta’ kampjuni għandhom ikunu stabbiliti u kkoordinati mill-Kummissjoni (Eurostat) sabiex jiġu prodotti stimi Komunitarji fejn skemi ta’ kampjuni nazzjonali ma jilħqux ir-rekwiżiti Komunitarji fir-rigward tal-ġbir tad-data ta’ kull tlett xhur. Id-dettalji ta’ l-iskemi, l-approvazzjoni tagħhom u l-implimentazzjoni għandhom ikunu speċifikati skond il-proċedura regulatorja msemmija fl-Artikolu 9 (3).
   L-Istati Membri jistgħu jieħdu sehem fi skemi ta’ kampjuni Komunitarji meta skemi bħal dawn joħolqu possibilitajiet għal tnaqqis sostanzjali fl-ispiża tas-sistemi statistiċi jew fil-piż fuq in-negozju li jiġi mill-ilħuq tar-rekwiżit Komunitarju.
   Artikolu 5
   Trażmissjoni ta’ Data
   1.   L-Istati Membri għandhom jittrażmettu d-data u l-metadata lill-Kummissjoni (Eurostat) f’format u qabel l-iskadenzi ta’ trażmissjoni, li għandhom jiġu ddeterminati skond il-proċedura regolatorja bi skrutinju msemmija fl-Artikolu 9(2). Id-data ta’ l-ewwel kull tlett xhur ta’ referenza għandha tkun iffissata wkoll skond il-proċedura regolatorja bi skrutinju msemmija fl-Artikolu 9(2). Kwalunkwe reviżjoni ta’ data ta’ kull tlett xhur għal kwarti tas-sena preċedenti għandha tiġi trażmessa fl-istess żmien.
   2.   L-Istati Membri għandhom jittrażmettu wkoll data retrospettiva għal ta’ l-anqas l-erba’ kwarti ta’ qabel il-kwart li għalih irid jiġi fornut fl-ewwel konsenja ta’ data. It-totali għandhom jaslu mhux iktar tard mid-data ta’ l-ewwel trażmissjoni ta’ data, u l-analiżi mhux iktar tard minn sena wara. Fejn hemm bżonn, data retrospettiva tista’ tkun ibbażata fuq “l-aqwa stimi”.
   Artikolu 6
   Evalwazzjoni tal-kwalità
   1.   Għall-finijiet ta’ dan ir-Regolament, il-kriterji ta’ evalwazzjoni tal-kwalità li ġejjin għandhom japplikaw għad-data trażmessa:
   
               —
            
            
               “rilevanza” tirreferi għal kemm l-istatistika tissodisfa l-ħtiġijiet attwali u potenzjali ta’ l-utenti;
            
         
               —
            
            
               “akkuratezza” tirreferi għal kemm l-istimi jqarrbu l-valuri veri li m’humiex magħrufin;
            
         
               —
            
            
               “tempestività” u “puntwalità” jirreferu għad-dewmien bejn id-disponibiltà ta’ l-informazzjoni u l-avveniment jew il-fenomenu li tiddeskrivi;
            
         
               —
            
            
               “aċċessibiltà” u “ċarezza” jirreferu għall-kundizzjonijiet u l-modalitajiet li bihom l-utenti jistgħu jiksbu, jużaw u jinterpretaw id-data;
            
         
               —
            
            
               “komparabiltà” tirreferi għall-kejl ta’ l-impatt tad-differenzi f’kunċetti statistiċi applikati u f’għodda u proċeduri ta’ kejl meta l-istatistika titqabbel bejn zoni ġeografiċi jew oqsma settorjali, jew is-sahra;
            
         
               —
            
            
               “koerenza” tirreferi għal kemm hija xierqa d-data biex tkun ikkombinata b’mod affidabbli b’modi differenti u għal użi differenti.
            
         2.   L-Istati Membri għandhom jipprovdu lill-Kummissjoni (Eurostat) rapporti dwar il-kwalità tad-data trażmessa.
   3.   Meta l-kriterji ta’ evalwazzjoni tal-kwalità stipulati fil-paragrafu 1 jiġu applikati għad-data koperta b’dan ir-Regolament, il-modalitajiet, l-istruttura u l-perjodiċità tar-rapporti ta’ kwalità għandhom jiġu definiti skond il-proċedura regulatorja msemmija fl-Artikolu 9(3). Il-Kummissjoni (Eurostat) għandha tevalwa l-kwalità tad-data trażmessa.
   Artikolu 7
   Studji ta’ Fattibilità
   1.   Il-Kummissjoni (Eurostat) għandha tistabbilixxi l-qafas adatt għat-twaqqif ta’ serje ta’ studji ta’ fattibilità skond il-proċedura regulatorja bi skrutinju msemmija fl-Artikolu 9(2). Dawn l-istudji għandhom isiru mill-Istati Membri li għandhom diffikultajiet biex jipprovdu data għal:
   
               (a)
            
            
               unitajiet b’inqas minn 10 impjegati; u/jew
            
         
               (b)
            
            
               l-attivitajiet li ġejjin:
               
                           (i)
                        
                        
                           l-amministrazzjoni u d-difiża pubblika, is-sigurtà soċjali obligatorja;
                        
                     
                           (ii)
                        
                        
                           l-edukazzjoni;
                        
                     
                           (iii)
                        
                        
                           attivitajiet ta’ xogħol tas-saħħa tal-bniedem u soċjali;
                        
                     
                           (iv)
                        
                        
                           l-arti, id-divertiment u r-rikreazzjoni; u
                        
                     
                           (v)
                        
                        
                           attivitajiet ta’ għaqdiet bi sħubija, tiswija ta’ kompjuters u oġġetti personali u tad-dar u attivitajiet oħrajn ta’ servizz personali.
                        
                     
         2.   L-Istati Membri li qegħdin jagħmlu studji ta’ fattibilità għandhom ilkoll jibagħtu rapport dwar ir-riżultati ta’ dawk l-istudji fi żmien 12-il xahar wara d-dħul fis-seħħ tal-miżuri implimentattivi tal-Kummissjoni msemmija fil-paragrafu 1.
   3.   Mill-aktar fis possibbli wara li r-riżultati ta’ l-istudji tal-fattibilità isiru disponibbli u fi djalogu ma’ l-Istati Membri u f’limitu ta’ żmien raġjonevoli, il-Kummissjoni għandha tadotta miżuri skond il-proċedura regulatorja bi skrutinju msemmija fl-Artikolu 9(2).
   4.   Il-miżuri adottati bis-saħħa tar-riżultati ta’ l-istudji ta’ fattibilità għandhom jirrispettaw il-prinċipju ta’ l-effettività fl-ispejjeż, kif definit fl-Artikolu 10 tar-Regolament (KE) Nru 322/97, inkluża l-minimizzazzjoni tal-piż fuq min iwieġeb u għandhom jieħdu kont tal-problemi inizjali ta’ implimentazzjoni.
   Artikolu 8
   Il-finanzjament
   1.   Għall-ewwel tliet snin ta’ ġbir ta’ data l-Istati Membri jistgħu jirċievu kontribuzzjoni finanzjarja mingħand il-Komunità għall-ispejjeż tax-xogħol involuti.
   2.   L-ammont ta’ approprjazzjonijiet allokati kull sena għall-kontribuzzjonijiet finanzjarji msemmija fil-paragrafu 1 għandu jiġi stabbilit bħala parti mill-proċeduri baġitarji annwali.
   3.   L-awtorità baġitarja għandha tagħti l-approprjazzjonijiet disponibbli għal kull sena.
   4.   Jista’ jiġi kkunsidrat aktar finanzjament għax-xogħol ta’ implimentazzjoni rigward il-miżuri adottati wara r-riżultati ta’ l-istudji tal-fattibilità.
   Artikolu 9
   Il-Kumitat
   1.   Il-Kummissjoni għandha tkun megħjuna mill-Kumitat tal-Programm Statistiku.
   2.   Fejn issir referenza għal dan il-paragrafu, għandhom japplikaw l-Artikolu 5a (1) sa (4) u l-Artikolu 7 tad-Deċiżjoni 1999/468/KE, filwaqt li jitqiesu d-dispożizzjonijiet ta’ l-Artikolu 8 tagħha.
   3.   Fejn issir referenza għal dan il-paragrafu, għandhom japplikaw l-Artikoli 5 u 7 tad-Deċiżjoni 1999/468/KE, filwaqt li jitqiesu d-dispożizzjonijiet ta’ l-Artikolu 8 tagħha.
   Il-perjodu ta’ żmien stabbilit fl-Artikolu 5(6) tad-Deċiżjoni 1999/468/KE għandu jiġi ffissat għal tliet xhur.
   Artikolu 10
   Rapport dwar l-implimentazzjoni
   Sal-24 ta' Ġunju 2010 u kull tliet snin minn hemm ‘il quddiem, il-Kummissjoni għandha tressaq rapport lill-Parlament Ewropew u lill-Kunsill dwar l-implimentazzjoni ta’ dan ir-Regolament. Dak ir-rapport għandu jivvaluta il-kwalità ta’ l-istatistika pprovduta mill-Istati Membri kif ukoll il-kwalità ta’ l-aggregati Ewropej u għandu jidentifika oqsma għal titjib potenzjali.
   Preferibilment sa sena wara l-pubblikazzjoni tat-tliet rapporti annwali msemmija fl-ewwel paragrafu, l-Istati Membri għandhom jistipulaw kif bi ħsiebhom jittrattaw l-oqsma b’potenzjal ta’ titjib identifikati fir-rapport tal-Kummissjoni. Fl-istess ħin, l-Istati Membri għandhom jirrappurtaw dwar l-status ta’ implimentazzjoni ta’ rakkomandazzjonijiet preċedenti.
   Artikolu 11
   Pubblikazzjoni tad-data statistika
   L-istatistika pproviduta mill-Istati Membri kif ukoll analiżi tagħha għandhom jiġu ppubblikati kull erba’ xhur fis-sit ta’ l-Internet tal-Kummissjoni (Eurostat). Il-Kummissjoni (Eurostat) għandha tiżgura li l-akbar numru possibbli ta’ ċittadini Ewropej ikollhom aċċess għall-istatistika u l-evalwazzjoni, l-aktar permezz tal-portal EURES.
   Artikolu 12
   Id-dħul fis-seħħ
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Strasburgu, 23 ta' April 2008.
      
         
            Għall-Parlament Ewropew
         
         
            Il-President
         
         H.-G. PÖTTERING
      
      
         
            Għall-Kunsill
         
         
            Il-President
         
         J. LENARČIČ
      
   
   
      (1)  ĠU C 175, 27.7.2007, p. 11.
   
      (2)  ĠU C 86, 20.4.2007, p. 1.
   
      (3)  L-Opinjoni tal-Parlament Ewropew tal-15 ta’ Novembru 2007 (għadha mhix ippubblikata fil-Ġurnal Uffiċjali) u d-Deċiżjoni tal-Kunsill tad-29 ta’ Frar 2008.
   
      (4)  ĠU L 29, 4.2.2000, p. 21.
   
      (5)  ĠU L 205, 6.8.2005, p. 21.
   
      (6)  ĠU L 315, 15.11.2006, p. 1.
   
      (7)  ĠU L 181, 28.6.1989, p. 47.
   
      (8)  ĠU L 52, 22.2.1997, p. 1. Ir-Regolament kif emendat bir-Regolament tal-Parlament Ewropew u tal-Kunsill (KE) Nru 1882/2003 (ĠU L 284, 31.10.2003, p. 1).
   
      (9)  ĠU L 184, 17.7.1999, p. 23, Id-Deċiżjoni kif emendata bid-Deċiżjoni 2006/512/KE (ĠU L 200, 22.7.2006, p. 11).